હાલ અમદાવાદ-મુંબઈ વચ્ચેનું શતાબ્દી એક્સપ્રેસનું ભાડું રૂપિયા ૧૧૦૦-૧૨૦૦ છે અને આ ટ્રેન સવા છ કલાકમાં અમદાવાદથી મુંબઈ પહોંચાડે છે. દૂરંતો એક્સપ્રેસ પણ એટલો જ સમય લે છે, ત્યારે બુલેટ ટ્રેન જો તેનાથી અડધા સમયમાં પહોંચાડે તો આ વર્ગ આટલું ભાડું આપતા અચકાશે નહીં. આપણે એ પણ સમજી લેવાની જરૂર છે કે બુલેટ ટ્રેનની સ્પર્ધા વિમાન સાથે છે, નહીં કે રેલવે સાથે. બુલેટ ટ્રેન પ્રોજેક્ટ વિમાની સેવાના વિકલ્પ તરીકે વિકસાવવામાં આવનાર પ્રોજેક્ટ છે. આપણે ત્યાં ટ્રેનોના એસી અને સ્લીપર કોચમાં ગિરદી નથી હોતી, જેની સામે જનરલ ડબ્બાઓ ભીડથી ઊભરાતા હોય છે. જાપાન જેવા દેશોમાં બુલેટ ટ્રેન પાંચ-સાત ડબ્બાની જ હોય છે અને સંખ્યા પણ મર્યાદિત. જ્યારે આપણે તો ડબ્બા સાથે ભીડ પણ વધતી જાય છે. આજે પણ લાંબા અંતરની ટ્રેનોમાં જનરલ ડબ્બા વધારવાની માગ ઊભી જ છે, પણ સરકાર એ અંગે વિશેષ ધ્યાન નથી આપતી.”